Skool, leerder loop deur onder vals, rassistiese sosialemediarekeningDie Wes-Kaapse departement van onderwys het sy skok uitgespreek nadat iemand hom as ’n 15-jarige leerder van die Table View High School in Kaapstad voorgedoen en ’n vals rekening op die sosialemediaplatform TikTok vir die leerder én die skool geskep het. Aanstootlike en rassistiese opmerkings is op albei rekeninge gemaak. Die eerste video op die skool se vals rekening is reeds aan die einde van Oktober geplaas en is meer as 283 000 keer gekyk. Bronagh Hammond, woordvoerder van die Wes-Kaapse departement van onderwys, sê die departement is in verbinding met die skool en het bevestig dat iemand hulle as die betrokke leerder voorgedoen het. Die leerder wie se identiteit gebruik word, se ouers het intussen die kind se selfoon aan die polisie oorhandig en ’n saak van naamskending aanhangig gemaak. ŉ Digitale forensiese kenner sal nou help om die inhoud van albei rekeninge te verwyder, terwyl die skool se beheerliggaam in verbinding met TikTok is in ŉ poging om die skool se vals rekening van die kortvorm-video-app te verwyder. “Die inhoud is uiters aanstootlik en onaanvaarbaar,” sê Hammond. “Dit is kommerwekkend dat ‘iemand’ doelbewus ’n kind se rekening kuberkraak en ŉ ander een skep met die bedoeling om kwaadwillig saadjies van verdeeldheid, haat en rassisme te saai en skade aan ŉ minderjarige en die integriteit van die skool te berokken.”